Ħames Ministri Ewropej responsabbli mis-settur tal-immigrazzjoni se jkunu qed jiltaqgħu Malta għada bil-għan li jiddiskutu soluzzjonijiet ġodda quddiem l-isfida tal-immigrazzjoni li dan is-sajf reġgħet kienet waħda li għolliet rasha fil-Baħar Mediterran. Il-Ministru għall-Intern u s-Sigurtà Nazzjonali Michael Farrugia ddeskriva l-laqgħat li se jsiru tul il-jum tat-Tnejn bħala laqgħat importanti fejn il-Ministri ta' numru ta' pajjiżi se jippruvaw iġibu qrib xulxin żewġ dokumenti li nħadmu b'mod separat. Il-Ministri li se jkun hawn Malta huma dawk tal-Ġermanja, ta' Franza, tal-Italja u tal-Finlandja, li bħalissa għandha l-Presidenza tal-Unjoni Ewropea. "Tajjeb li wieħed jirrealizza li kien hemm żewġ dokumenti li tressqu ġewwa Helsinki ftit tax-xhur ilu. Dokument imressaq minn Malta u l-Italja u dokument imressaq mill-Ġermanja u Franza. Meta konna Helsinki poġġejna flimkien l-erba' ministri responsabbli mill-intern fejn pruvajna nifhmu u ressaqna lejn xulxin id-dokumenti u għaliex ressaqniehom. Wara dik il-laqgħa kien hemm numru ta' laqgħat oħrajn. Issa bi ftehim li għamilna ġewwa Helsinki u wara laqgħa li kien hemm f'Pariġi l-laqgħa biex tiddiskuti fid-dettall tiġi konkluża f'Malta," spjega l-Ministru Farrugia. Il-Ministru spjega kif fuq dokumenti bħal dawn ikun hemm ħafna xogħol tekniku xi jsir u ħafna mit-taħditiet ta' għada se jkunu ffukati fuq hekk. Dan wara li fl-aħħar ġimgħat ikun sar ix-xogħol preparatorju. "Għad hemm xi punti li huma tekniċi ħafna u deċiżjonijiet politiċi li jridu jittieħdu. L-importanti li kulħadd ipoġġi lilu nnifsu fiż-żarbun ta' ħaddieħor. Dak li tkellimt mal-Ministri l-oħra u nisperaw li nikkonkludu dokument aħħari li jwassal biex ikun hemm iktar koordinament fejn tidħol l-immigrazzjoni," qal Farrugia. Spjega li waħda mill-bidliet li jrid jara hi li dawk il-pajjiżi, bħal Malta, li jkunu qegħdin taħt pressjoni jaraw il-pressjoni li għandhom fuqhom tiġi mnaqqsa. "Anke jekk inkunu qed nipparteċipaw f'ħafna mill-każi dwar bastimenti tal-NGOs u nagħtu l-għajnuna tagħna u min ikun hemm fuqhom jiġi rilokat, bħalma ilu jiġri, l-affarijiet jibdew isiru b'mod iktar koordinat. Irridu naraw li dawn l-NGO boats ikun hemm ċertu regolamentazzjoni fejn mhux kulħadd jagħmel li jrid fil-Baħar Mediterran," żied il-Ministru Farrugia. Mistoqsi kemm hu konvint li se jkun hemm qbil finali, il-Ministru rrikonoxxa kif għad hemm punti diverġenti minn xulxin. Fuq kollox żied li mbagħad huwa iktar importanti minn hekk li jkun hemm ftehim iktar wiesa'. Prinċipji ta' kif isiru l-affarijiet. Fit-8 ta' Ottubru nkunu qed niltaqgħu f'Kunsill tal-Ministri fejn ikun hemm il-Ministri kollha fejn irridu naraw kemm hemm minn dawk il-pajjiżi li lesti jipparteċipaw. Għaliex huwa tajjeb li jkollok dokument fuq xiex timxi. Imma mbagħad irridu dokumenti biex oħrajn jattwawh," qal Farrugia.